לפני בקשה לעיון בחומר חקירה לפי סעיף 74 לחוק סדר הדין הפלילי(נוסח משולב) תשמ"ב-1982.
כנגד המבקש הוגש כתב אישום המייחס לו עבירה של נהיגה בשכרות לפי בדיקת נשיפה.
ב"כ המבקש מעלה בבקשה טיעונים המתייחסים לאופן בו השגיחו השוטרים על המבקש מרגע עצירתו ועד לביצוע בדיקת הנשיפה. לדבריו, עולה מעדותו של השוטרת שביצעה למבקש את בדיקת הינשוף כי הייתה עסוקה בטיפול בנבדקים נוספים ועל כן לא בוצעה השגחה כנדרש על המבקש, נבדקו נהגים נוספים ויתכן כי פלט בדיקת הינשוף כלל אינו שייך למבקש.
לכן, מבקש ב"כ המבקש לאפשר לו לעיין בפלטי נשיפה נוספים של בדיקות שבוצעו לפני ואחרי הפלט הרלוונטי ובדו"חות הקשורים לאותם פלטים.
לאחר שבחנתי את הבקשה לא מצאתי מקום להיעתר לה.
זכותו של נאשם לעיין בחומר חקירה נועדה לאפשר לו לגלות בחומר החקירה ראיות העשויות לתרום להגנתו ולהבטיח לו משפט הוגן.
אין לתת למונח חומר חקירה פירוש דווקני ומצמצם אלא יש לכלול בו גם " ראיות השייכות באופן הגיוני לפריפריה של האישום במשמע ". ( ענין אל הוזייל ) כאשר בעניין זה יש להיות מודרכים על ידי כללי השכל הישר על מנת לאפשר להגנה הזדמנות הוגנת להכין הגנתה.
השאלה הינה האם מדובר בחומר חקירה רלוונטי למשפט, ואין הכוונה לחומר חקירה שהרלוונטיות שלו לאישום רחוקה ושולית.
אינני סבורה כי פלטי נשיפה הקשורים לדו"חות אחרים הינם חומר חקירה רלוונטי למשפטו של המבקש.